Saksanniemen järjestyslipusto

Saksanniemen järjestyslipusto (myöhemmin Lappajärven ratsukouluKoskela, Esko Julkaisussa Maanpuolustajain joulu 1969, s. 7-9) oli Porvoon lähellä Saksanniemessä syksyllä 1917 toiminut poliisikoulu, jossa koulutettiin ratsupoliiseja Suomen senaatille uskollisen järjestysvallan vahvistamiseksi. Helsingin punakaartin hyökkäyksen kohteeksi marraskuun 1917 yleislakon aikana joutunut koulu suljettiin ja perustettiin vuoden 1917 lopulla uudelleen Etelä-Pohjanmaan Lappajärvelle. Suomen sisällissodan aikana sen oppilaista ja opettajista muodostettiin valkoisen armeijan ratsuväkiosastoja.

Perustaminen ja toiminta Saksanniemessä
Suomen suuriruhtinaskunnan yleinen turvallisuus romahti kesällä 1917 Venäjän rauhattomuuksien seurauksena. Rikollinen aines ryösteli avoimesti ihmisiä kaduilla ja yksityisiin koteihin tunkeuduttiin sillä varjolla, että etsittiin luvattomia aseita. Kauppoja ja apteekkeja ryösteltiin kansanvallan nimissä. Venäläiset, joiden olisi pitänyt valvoa yhteiskunnan järjestystä, eivät puuttuneet asiaan. Setälän senaatti etsi keinoja tilanteen vakauttamiseen. 

Syyskuussa senaatti antoi everstiluutnantti Bruno Jalanderille valtakirjan 200 miehen vahvuisen ratsastavan poliisikomennuskunnan perustamiseen järjestyksen ylläpitämistä varten. Osaston toiminta-alueena oli koko Suomi. Helsingin Kaivohuoneella alettiin syksyllä 1917 kouluttaa noin 400 miehen vahvuiseksi tarkoitettua kunnallista poliisijoukkoa, ja senaattori Allan Serlachius käynnisti kaikessa hiljaisuudessa niin sanotun ratsastavan poliisikomennuskunnan koulutuksen syyskuussa 1917 Porvoosta noin viiden kilometrin päässä sijaitsevassa Saksanniemen kartanossa. 

Kouluun värvättiin oppilaita entisistä poliiseista, maanviljelijöistä ja palvelujen harjoittajista. Vasemmistolaisia ei hyväksytty. Lokakuun puolivälissä palveluksessa oli 200 miestä. Koulutettavista kurssilaisista oli tarkoitus muodostaa valtakunnallisen poliisin ydinjoukko. Kouluttajana oli ratsumestari Gaston Ahrenberg apunaan entinen poliisikomissaari Pekka Kuokkanen. Koulutettavan joukon nimeksi tuli Saksanniemen Järjestyslipusto.

Suomalainen vasemmisto ei hyväksynyt poliisien kouluttamista, ja Porvooseen lähetettiin Helsingistä Vilhelm Nikanderin johdolla 350 venäläistä ja heidän aseistamaansa punakaartilaista, jotka hyökkäsivät 17. marraskuuta Saksanniemeen. Siellä koulutettavilla ei ollut kunnon aseistusta, ja he joutuivat pakenemaan. Heistä osa joutui venäläisten ja punakaartien pidättämiksiKyösti Wilkuna, Kun kansa nousee. Muistelmia ja kokemuksia kansalaissodasta. s. 27. Otava 1918, mutta osa pääsi siirtymään Pohjanmaalle, jossa joukko koottiin uudelleen joulukuussa 1917 Lappajärven Hyytiälän kylään.

Helsingin punakaarti hajotti yleislakon aikana myös Kaivohuoneen poliisikoulun.

Suomen sisällissota
Pohjanmaalla oppilaat majoitettiin Niilo Hyytisen johdolla paikkakunnan taloihin.Saksanniemi 1917-1932, Porvoo 1932, "Kun Lappajärvestä tuli Järjestyslipuston uusi koti" Toimintaa johti eversti K. E. Berg. Kenraaliluutnantti C. G. E. Mannerheim antoi Lappajärven Ratsukoululle 25. tammikuuta 1918 käskyn osallistua Pohjanmaan venäläisen varusväen aseistariisuntaan yhdessä suojeluskuntien kanssa 28. tammikuuta alkaen.

Lappajärven Ratsukoulusta käytettiin Mannerheimin käskyssä nimeä Ahrenbergin lipustoHannes Ignatius-Kaarle Soikkeli, Yleiskuva Suomen vapaussodasta, Otava 1925. Sivu 40. Taistelujen edetessä Seinäjoelle keskitetyistä joukoista alettiin käyttää nimitystä Seinäjoen linnaväki. Sen komentajaksi määrättiin ratsumestari Gaston Ahrenberg. Valkoiset joukot olivat nyt saaneet haltuunsa riittävästi aseistusta ja joukosta kasvoi rakuunarykmentti, joka jaettiin eskadrooniin. Majuriksi ylennetty Ahrenberg pyysi 25. helmikuuta palauttamaan myös Vilppulan rintamalle komennetut miehensä Seinäjoelle, jossa ratsuväen joukot järjestettäisiin uudelleen. Seuraavana päivänä muodostettiin kaksi ratsuväen rykmenttiä. Niistä toisen runkona oli Lappajärven Järjestyslipusto. Sen nimeksi tuli nyt Uudenmaan rakuunarykmentti, ja toinen sai nimen Karjalan ratsujääkärirykmentti.

Katso myös
Saksanniemen marssi
Vöyrin marssi

Lähteet
 Uola, M.: ”Seinää vasten vain!” Poliittisen väkivallan motiivit Suomessa 1917–1918. Otava. Helsinki 1998.
 Hannes Ignatius-Kaarle Soikkeli, Yleiskuva Suomen vapaussodasta, Otava 1925. Sivut 40 - 41

 Vilho Niitemaa, Suomen ratsuväen historia, I osa 1917–1939
 Orola, T. Saksanniemen ratsupoliisikoulu. 15-vuotismuistojulkaisu. 1932

Viitteet

Aiheesta muualla
 Arno Forsiuksen artikkeli  jossa on lähteet.
 Vapaussodan perintö 1/2012 56. numero. Nina Schleifer & Jyrki Uutela, Saksanniemen pojat.
 "Hei, Saksanniemi, jääkärijoukko..." 15 vuotta Saksanniemen Järjestyslipuston perustamisesta, Kansan kuvalehti, 11.11.1932, nro 46, s. 12, Kansalliskirjaston digitaaliset aineistot
 Saksanniemen "järjestyslipusto" ja punakaarti iskevät yhteen, Hakkapeliitta, 16.11.1937, nro 46, s. 9, Kansalliskirjaston digitaaliset aineistot

Luokka:Suomen poliisitoimi
Luokka:Suomen sisällissodan valkoiset sotilasyksiköt‎
Luokka:Porvoon historia
Luokka:Porvoon oppilaitokset
Luokka:Lappajärven oppilaitokset